Aschenborns hou uitstalling - Kollig - Republikein
Friday, November 16th, 15:57:19
Aschenborns hou uitstalling
12 August 2004 | Kollig
VROEër vanjaar is die Atelier Kendzia deur \'n vloed verwoes en ter viering van die heropening, bied die drie Aschenborns - Uli, Dirk en wyle Dieter - van Sondag \'n uitstalling daar aan. Toevallig was dit ook 18 jaar gelede werke van Uli Aschenborn wat die galery tóé geopen het.
Uli se deel van die uitstalling bestaan uit sy innoverende beelde wat om \'n aslyn draai. Die silhouette vertoon dus \'n verandering. \'n Sprekende voorbeeld hiervan is \'n roterende beeld in silhoeëtvorm wat die voortdurende verandering van \'n jong vrou na \'n ou dame uitbeeld, of \'n aap wat omskep word in \'n mens. Dit word self duideliker uitgebeeld wanneer die beelde geïlumineer word en die skaduwees op \'n muur verskyn.
Daar word ook innoverende poli-aspek skilderye en tekeninge deur Uli uitgestal. Van hierdie werke roteer om \'n aslyn en kan van verskillende sye bekyk word. Elke kant beeld \'n verskillende tema uit. Sommige vertoon kleiner voorwerpe wat gelaag is en soos \'n legkaart saamgestel is. Dit kan baie ingewikkeld wees, soos die been van \'n vrou kan gelyktydig die voorkop van \'n man wees en sommer dan ook die neus van iets anders en so gaan dit aan. (Sien foto)
Dan is daar ook natuurlik die kuns wat die Aschenborns bekendgemaak het: wildlewe en landskaptonele deur Uli en Dieter. Daar is talle goedkoper werke deur Uli wat ook vertoon word, insluitend klein leerskilderye, waterkleure en so meer.
Uli se broer, Dirk, stal weer gesweisde beelde uit wat saamgestel is uit weggooi metaal. Hierdie werke is ook verlede jaar uitgestal. Dit is redelik groot, abstrakte kunswerke wat \'n wonderlike atmosfeer skep in die tuin of by lodges.
Die uitstalling word Sondag om 11:00 deur dr. Bjorn van Finckenstein geopen en sal tot Dinsdag te sien wees.